Predsjednik Bush pozvao na veću pomoć u obnovi Iraka (24/9/03) - 2003-09-23
U govoru na početku 58. zasjedanja Glavne skupštine Ujedinjenih naroda, američki je predsjednik rekao da se radi o "zajedničkoj prilici
U New Yorku je jučer počelo 58. zasjedanje Glavne skupštine Ujedinjenih naroda. U zgradi na East Riveru, izmjenjivali su se predsjednici i premijeri desetaka država. Izaslanicima se obratio i američki predsjednik George Bush. Pozvao je države članice da pomognu u obnovi Iraka. Kako iz New Yorka javlja naš dopisnik Scott Stearns, ovo je bio prvi predsjednikov nastup u svjetskoj organizaciji od rata u Iraku. Predsjednik Bush je u rat protiv Iraka krenuo bez Ujedinjenih naroda. No, sada kada su borbe završile, predsjednik smatra da se svjetska organizacija treba ujediniti oko – kako je rekao – svojih temeljnih načela: "Odlučni smo zaštiti našu zajedničku sigurnost, kao i potaći veće poštivanje ljudskih prava. Ta uvijek važeća načela zovu nas da surađujemo, da krenemo naprijed." Američki predsjednik pokušava zadobiti podršku za novu rezoluciju Ujedinjenih naroda, kojom be se ravnomjernije podijelila cijena obnove Iraka te osnovale nove međunarodne mirovne postojbe za tu zemlju – pod američkim zapovjedništvom. Neke članice Ujedinjenih anroda međutim žele da svjetska organizacija dobije veću ulogu u političkoj tranziciji Iraka, te da se uspostave čvrsti rokovi za uspostavu punog suvereniteta te zemlje. Gospodin Bush je rekao da je upravno vijeće Iraka postiglo velike uspjehe u demokratskom razvoju, no da je prerano da se postave rokovi za održavanje izbora: "Prvi cilj naše koalicije je samouprava za narod Iraka, koja će se postići demokratskim i mirnim putem. Proces se treba odvijati u skladu s potrebama naroda Iraka, ne treba ga niti požurivati, a niti usporavati – prema interesima raznih vanjskih čimbenika." Američki predsjednik je rekao da se izbori trebaju održati tek kad se usvoji novi ustav. Američka koncepcija političke tranzicije mnogo je sporija no što žele neke druge članice Ujedinjenih naroda. Francuski predsjednik Jacques Chirac je bio predvodnik protivnika američke akcije u Iraku, no sada izjavljuje da njegova zemlja vjerojatno neće uložiti veto na rezoluciju UN-a, čak ako ona ne predvidi veći politički angažman Ujedinjenih naroda. Umjesto toga, Francuska će se suzdržati od glasovanja u Vijeću sigurnosti. Ova francuska odluka, vjerojatno, znači da će Washington u svjetskoj organizaciji postići izglasavanje nove rezolucije o Iraku. Međutim, neslaganje u vezi Iraka, bila su na East Riveru dalje zamjetna. Glavni tajnik Ujedinjenih naroda Kofi Annan u svom je govoru kritizirao “američki unilateralizam”, pogotovo praksu preventivnih napada – koji, prema gospodinu Ananu, predstavljaju “opasan presedan”: "Prema toj ideji, države nisu obavezne pričekati dok se ne postigne sporazum u Vijeću sigurnosti. One za sebe rezerviraju pravo da djeluju samostalno, ili u ad hoc organiziranim koalicijama. Takva logika predstavlja temeljnu prijetnju načelima, koja su možda nesavršena – ali su ipak 58 godina održavala mir i stabilnost." Glavni tajnik Annan se jutros, prije govora u Glavnoj skupštini, susreo s predsjednikom Georgeom Bushom, kao s nizom drugih državnika. Zasjedanje glavne skupštine se nastavlja.